Na temelju članka 64. Zakona o zaštiti okoliša („Narodne novine“ br. 80/13, 153/13, 78/15, 12/18 i 118/18), članka 5. stavka 4. Uredbe o strateškoj procjeni utjecaja strategije, plana i programa na okoliš („Narodne novine“ br. 3/17) i članka 45. Statuta Općine Punat („Službene novine Primorsko-goranske županije“ br. 36/22 ), Općinski načelnik Općine Punat, dana 06. prosinca 2022. godine donosi

**ODLUKU**

**o započinjanju postupka ocjene o potrebi strateške procjene utjecaja na okoliš za**

**izmjene i dopune Urbanističkog plana uređenja UPU 2 – građevinsko područje ugostiteljsko turističke namjene LN – Marina Punat i poslovne namjene K3 – Brodogradilište Punat**

PRAVNA OSNOVA

I.

Na temelju Mišljenja Upravnog odjela za prostorno uređenje, graditeljstvo i zaštitu okoliša Primorsko-goranske županije KLASA: 351-01/22-04/103, URBROJ: 2170/1-03-08/7-22-3 od 7. studenog 2022. godine za Izmjene i dopune Urbanističkog plana uređenja UPU 2 – građevinsko područje ugostiteljsko turističke namjene LN – Marina Punat i poslovne namjene K3 – Brodogradilište Punat (u daljnjem tekstu: Plan) utvrđena je potreba provođenja postupka ocjene o potrebi strateške procjene utjecaja na okoliš.

Donošenjem ove Odluke započinje postupak ocjene o potrebi strateške procjene utjecaja Plana na okoliš.

Postupak ocjene o potrebi strateške procjene provodi se u suradnji s Upravnim odjelom za prostorno uređenje, graditeljstvo i zaštitu okoliša Primorsko-goranske županije.

II.

Nositelj izrade Plana i tijelo nadležno za provođenje postupka ocjene o potrebi strateške procjene je Jedinstveni upravni odjel Općine Punat ( u daljnjem tekstu: Nositelj izrade).

RAZLOZI ZA IZRADU PLANA

III.

Urbanistički plan uređenja UPU 2 – građevinsko područje ugostiteljsko turističke namjene LN – Marina Punat i poslovne namjene K3 – Brodogradilište Punat (“Službene novine Primorsko-goranske županije“ broj 15/11) donesen je na sjednici Općinskog vijeća Općine Punat održanoj 26. svibnja 2011. godine.

U razdoblju od donošenja Plana do danas pojavile su se inicijative za izmjenom grafičkog i tekstualnog dijela plana u cilju daljnjeg i bržeg razvitka područja obuhvata.

UPU 2 je potrebno izmijeniti radi bolje i funkcionalnije organizacije luke nautičkog turizma i poslovne namjene K3 (brodogradilište Punat). Time će se omogućiti lakša realizacije pojedinih planiranih sadržaja te novih poslovnih interesa u načinu i sadržaju gradnje unutar ove namjene. Omogućava se preoblikovanje prostorno planskih rješenja i svrsishodnije definiranje pojedinih užih prostornih cjelina. Tim izmjenama i dopunama će se ostvariti temeljni ciljevi uređenja u narednom razdoblju.

Prostornim planom Primorsko - goranske županije određen da je luka nautičkog turizma Punat državnog značaja, a obuhvat i kapacitet luke se određuje u skladu s koncesijom. Urbanistički plan treba uskladiti s tim okvirnim pokazateljima.

PROGRAMSKA POLAZIŠTA I CILJEVI IZRADE PLANA

IV.

Cilj izmjena i dopuna Plana je:

(1) Urbanistički plan uređenja Marine i Brodogradilišta Punat (UPU 2) potrebno je izmijeniti radi bolje i funkcionalnije organizacije luke nautičkog turizma i poslovne namjene K3 (brodogradilište Punat). Time će se omogućiti lakša realizacija pojedinih planiranih sadržaja te novih poslovnih interesa u načinu i sadržaju gradnje unutar ove namjene.

(2) Prostornim planom Primorsko goranske županije određen da je luka nautičkog turizma – marina Punat od državnog značaja, a obuhvat i kapacitet luke se određuje u skladu s koncesijom. Urbanistički plan treba uskladiti s tim okvirnim pokazateljima.

(3) Za osiguranje provođenja temeljnih ciljeva, odnosno za kvalitetnije uređenje marine i brodogradilišta određuju se sljedeća programska polazišta. Ista će se provesti izmjenom kartografskog i tekstualnog dijela Urbanističkog plana uređenja UPU 2.

(4) Promjene važećeg Urbanističkog plana uređenja (UPU 2) odnose se na tekstualni dio (Odredbe za provođenje) i grafički dio. Izmjene i dopune kartografskih prikaza obuhvaćaju sljedeće:

MARINA PUNAT

- proširenje operativne obale marine na njenom sjevernom i južnom dijelu (prenamjena iz LN1-akvatorij u LN 2 - kopneni dio marine),

- uređenje marine na sjevernom dijelu planira se radi osiguranja površine za parkiranje vozila i brodova te manipulativne površine, uz gradnju pratećih sadržaja (sanitarni čvor, uredski prostori za potrebe charter centra i sl.). Na tome dijelu potrebno je također osigurati prostor za dizanje i spuštanje plovila. Prenamjena sjeveroistočnog dijela marine iz sportske namjene u područje za smještaj plovila na suhom (LN4),

- uređenje kopnenog dijela marine na južnom dijelu (ispred današnjeg jaht servisa) planira se za potrebe osiguranja manipulativnih površina,

- manje izmjene unutar dijela marine (nova oprema radi sigurnosti plovidbe, prenamjena zone R1-2 u zonu „e“ unutar kopnenog dijela suhe marine i dr.), nove parkirališne površine;

- osiguranje novog kolnog ulaza na sjevernom dijelu marine,

- omogućavanje prijelaza plovila preko županijske ceste s istočnog na zapadni dio marine na najmanje dva mjesta (odredbama za provođenje odrediti ih kao orijentacijske prijelaze koji mogu biti i na drugim povoljnijim mjestima),

- u zoni LN3 izmijeniti prostorno-planske pokazatelje (koeficijent izgrađenosti, dogradnja garaže i dr.),

BRODOGRADILIŠTE PUNAT

- formiranje dviju odvojenih zona na području brodogradilišta:

- istočna zona od granice pomorskog dobra do županijske ceste (odnosno postojeće ceste za Punat) definira se kao komunalno-servisna zona za potrebe općine Punat i u funkciji brodogradilišta (K3),

- zona unutar granica pomorskog dobra definira se kao kopneni dio brodogradilišta (LB2) bez određivanja koeficijenta izgrađenosti i koeficijenta iskorištenosti,

- planiranje novog parkirališta s kolnim priključkom sa županijske ceste (na dijelu namjene K3, zapadno od rotora);

- prenamjena zone benzinske postaje (sjeveroistočno od brodogradilišta) u komunalno-servisnu zonu K3. Preispitati i povećati koeficijent izgrađenosti i koeficijent iskorištenosti, te visinu građevine,

- proširenje operativne obale brodogradilišta (dva nova bazena travel lifta i novi zaštitni gatovi s valobranom):

- za rad unutar servisnog dijela Brodogradilišta potrebno je osigurati što veće manipulativne otvorene površine te gradnju dva bazena travel lifta (100 t i 500 t),

- gradnja vanjskih valobrana radi zaštite akvatorija naselja Punat i akvatorija luke od nepovoljne vjetrovalne klime. Predvidjeti gradnju gata prema marini Punat,

- osiguranje mjera zaštite područja luka od mogućih onečišćenja kopna i mora,

- druge manje izmjene Odredbi za provođenje kojima se ne mijenja osnovna koncepcija uređenja marine i brodogradilišta Punat.

(5) Izmjene tekstualnog dijela UPU 2 obuhvaćaju sljedeće:

- odgovarajuće izmjene Odredbi za provođenje i Obrazloženja Izmjena i dopuna UPU 2 sukladno izmjenama kartografskih prikaza iz stavka 4. ovog članka,

- uskladiti kapacitet marine Punat s Odredbama za provođenje Prostornog plana PGŽ, odnosno naznačiti da je kapacitet marine određen ugovorom o koncesiji, stoga brisati podatak o broju vezova unutar marine,

- planirati stupove za videonadzor i sigurnost plovidbe,

- reguliranje razine dopuštene buke u brodogradilištu, sukladno članku 16. Pravilnika o najvišim dopuštenim razinama buke u sredini u kojoj ljudi rade i borave (“Narodne novine“, broj 145/04.) kojim su regulirani povremeni izvori buke koji se pojavljuju rijetko, diskontinuirano i pojedinačno (servisiranje opreme, ispuštanje pare i sl.). Ocjenska razina buke ne smije biti veća od 70 dB(A) danju i 55 dB(A) noću. Pojedinačne kratkotrajne vršne vrijednosti buke u zonama:

- gospodarske namjene ne smiju biti veće danju za 25 dB(A) a noću za 15 dB(A),

- mješovite (pretežito stambene) i stambene namjene za ne smiju biti veće danju za 20 dB(A) a noću za 10 dB(A) od vrijednosti najviše dopuštenih ocjenskih razina buke,

- potrebno ispraviti greške i dijelove za koje se pokazala dvojbena provedba, pročistiti odredbe za provođenje u cilju lakšeg prilagođavanja novim potrebama koje nisu u ovom trenutku sve sagledive,

- druge manje izmjene Odredbi za provođenje kojima se ne mijenja osnovna koncepcija uređenja marine i brodogradilišta Punat.

OBUHVAT IZMJENA I DOPUNA PLANA

V.

Urbanistički plan UPU 2 obuhvaća površinu od 39,29 ha, od čega 15,57 ha kopna i 23,72 ha akvatorija. To je najvećim dijelom izgrađeno građevinsko područje marine i poslovne namjene (brodogradilište). Obuhvat Izmjena i dopuna UPU 2 se ne mijenja.

REDOSLIJED RADNJI U POSTUPKU OCJENE

VI.

Radnje koje će se provesti u postupku ocjene o potrebi strateške procjene utjecaja Plana na okoliš provode se sukladno odredbama Zakona o zaštiti okoliša i Uredbe o strateškoj procjeni utjecaja strategije, plana i programa na okoliš i odredbama posebnih propisa iz područja iz kojeg se Plan donosi i to slijedećim redoslijedom provedbe:

1. Općinski Načelnik Općine Punat donosi odluku o započinjanju postupka ocjene o potrebi strateške procjene utjecaja Plana na okoliš.
2. Nositelj izrade je dužan pribaviti mišljenja tijela i/ili osoba određenih propisima za zaštitu okoliša i zdravlja na lokalnoj razini. Nositelj izrade dostavlja zahtjeve za davanje mišljenja o potrebi strateške procjene u roku od 8 dana od donošenja ove Odluke tijelima i/ili osobama određenih posebnim propisima. Rok za dostavu mišljenja je 30 dana od dana primitka zahtjeva. Ukoliko se ocjeni potrebnim Nositelj izrade o dostavljenom mišljenju osigurava dodatna pojašnjenja od tijela i/ili osobe određenim posebnim propisima.
3. Nositelj izrade dostavlja Upravi za zaštitu prirode Ministarstva zaštite okoliša i energetike, sukladno Zakonu o zaštiti prirode („Narodne novine“ br. 80/13, 15/18 i 14/19), zahtjev za provedbu postupka ocjene prihvatljivosti Plana za ekološku mrežu.
4. - Ako Upravni odjel za prostorno uređenje, graditeljstvo i zaštitu okoliša Primorsko – goranske županije, isključi mogućnost značajnijih negativnih utjecaja Plana na ciljeve očuvanja i cjelovitost područja ekološke mreže, daje mišljenje da je Plan prihvatljiv za ekološku mrežu.

* Ako Upravni odjel za prostorno uređenje, graditeljstvo i zaštitu okoliša Primorsko – goranske županije ne isključi mogućnost značajnijih negativnih utjecaja Plana na ciljeve očuvanja i cjelovitost područja ekološke mreže, daje obvezujuće mišljenje da je obvezna provedba Glavne ocjene, što znači da se obvezno provodi i postupak strateške procjene.

1. Prije donošenja odluke u postupku ocjene kojom Nositelj izrade potvrđuje da za Plan „jest“ ili „nije“ potrebno provesti postupak strateške procjene. Nositelj izrade je dužan o provedenom postupku ocjene pribaviti mišljenje Upravnog odjela za prostorno uređenje, graditeljstvo i zaštitu okoliša Primorsko-goranske županije, pri čemu je obvezan dostaviti prijedlog Odluke i cjelovitu dokumentaciju iz postupka ocjene.
2. Nakon pribavljenog mišljenja Upravnog odjela za prostorno uređenje, graditeljstvo i zaštitu okoliša Primorsko-goranske županije, ako se u postupku ocjene utvrdi da Plan ima vjerojatno značajan utjecaj na okoliš, donosi se Odluka o obvezi provedbe strateške procjene. Ukoliko se donese takva Odluka primjenjuju se odredbe Zakona o zaštiti okoliša i podzakonskih propisa kojima se uređuje postupak strateške procjene. Ako se u postupku ocjene utvrdi da Plan nema vjerojatno značajan utjecaj na okoliš, donosi se Odluka da nije potrebno provesti stratešku procjenu.
3. O Odluci iz točke 6. Nositelj izrade je dužan informirati javnost sukladno Zakonu o zaštiti okoliša i Uredbi o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“ br. 64/08 i 80/13).

POPIS TIJELA I OSOBA KOJE SUDJELUJU U POSTUPKU OCJENE

VII.

U postupku ocjene o potrebi strateške procjene utjecaja Plana na okoliš sudjelovat će slijedeća tijela i/ili osobe:

1. Ministarstvo kulture i medija, Uprava za zaštitu kulturne baštine, Konzervatorski odjel u Rijeci, Užarska 26, 51000 Rijeka
2. Hrvatske vode, Zagreb, Vodnogospodarstveni odjel za slivove sjevernog Jadrana, Ulica Đ. Šporera 3, 51000 Rijeka;
3. Nastavni zavod za javno zdravstvo Primorsko-goranske županije, Krešimirova 52a, Rijeka
4. Ponikve Eko Otok Krk d.o.o., Vršanska 14, 51500 Krk
5. Županijska uprava za ceste Primorsko – goranske županije, Nikole Tesle 9/X, 51000 Rijeka
6. Županijska lučka uprava Krk, Trg bana Josipa Jelačića 5, 51500 Krk

VIII.

O ovoj Odluci osigurat će se informiranje javnost i sukladno odredbama Zakona o zaštiti okoliša i odredbama Uredbe o informiranju i sudjelovanju javnosti i zainteresirane javnosti u pitanjima zaštite okoliša kojima se uređuje informiranje javnosti i zainteresirane javnosti u pitanjima zaštite okoliša.

IX.

Ova Odluka stupa na snagu osmog dana od dana objave u „Službenim novinama PGŽ“.

KLASA: 350-03/22-01/02

URBROJ: 2170-31-02/01-22-4

Punat, 08. prosinca 2022. god.

OPĆINSKI NAČELNIK

Daniel Strčić, bacc.inf.